《初春述怀》
清代·周景涛

五穷入我家，与我生根蒂。害渠果何事，暗中动我制。

坠地无室庐，流转不敢毙。平生泥雨驴，一步一濡滞。

四十知百年，僚底早自筮。只馀玉池肥，静坐自勤闭。

谁知失声哭，痛迸奈何帝。春风非不温，著祫转凄厉。

开门呼苍天，空碧但无际。何曾井蛇惊，坐见国狗猘。

永愧匹夫谅，触事潸以涕。旧闻傅青主，奇方辄焚瘗。

信哉泰山崩，宁作完卵计。待我五百年，人间知有世。

作者简介：周景涛，字松孙，侯官人。光绪壬辰进士，改庶吉士，历官学部员外郎。